บาทเปิด 34.92 บาทต่อดอลล่าร์  แข็งค่า
เงินบาทเปิดตลาด 34.92 บาทต่อดอลล่าร์  แข็งค่าหลังดอลลาร์อ่อน กังวลความไม่แน่นอนของการเมืองสหรัฐ
3 พ.ย. 2559

เงินบาทเปิดตลาด 34.92 บาทต่อดอลล่าร์  แข็งค่าหลังดอลลาร์อ่อน กังวลความไม่แน่นอนของการเมืองสหรัฐ
นักบริหารเงินจากธนาคารกรุงศรีอยุธยา กล่าวว่า เงินบาทเปิดตลาดเช้านี้อยู่ที่ระดับ 34.92 บาท/ดอลลาร์ แข็งค่าจากเย็นวานนี้ที่ระดับ 35.02/03 บาท/ดอลลาร์ 
เช้านี้เงินบาทปรับตัวแข็งค่าขึ้น เนื่องจากดอลลาร์สหรัฐอ่อนค่าลงเมื่อเทียบกับสกุลเงินหลัก หลังมีแรงเทขายดอลลาร์ออกมา ถึงแม้ที่ประชุมคณะกรรมการกลางกำหนดนโยบายการเงินของธนาคารกลางสหรัฐ (FOMC) จะมีมติให้คงอัตราดอกเบี้ยไว้ตามเดิม และส่งสัญญานว่าจะปรับขึ้นอัตราดอกเบี้ยในการประชุมครั้งหน้าก็ตาม 
แต่ปัจจัยที่ส่งผลกระทบต่อดอลลาร์ มาจากเรื่องการเลือกตั้งประธานาธิบดีสหรัฐ ที่นายโดนัล ทรัมป์ ผู้สมัครชิงตำแหน่งประธานาธิบดีจากพรรครีพับลิกัน มีคะแนนนิยมตีตื้นนางฮิลลารี คลินตัน ผู้สมัครจากพรรคเดโมแครต ในช่วงโค้งสุดท้าย ทำให้นักลงทุนเกรงว่าผลเลือกตั้งจะออกมาพลิกความคาดหมายเหมือนกรณี Brexit
"เงินบาทแข็งค่าจากเย็นวานนี้ 10 สตางค์ หลังดอลลาร์อ่อนค่า เนื่องจากมีแรงเทขายออกมา ทิศทางวันนี้น่าจะแกว่งตัวในกรอบที่คาดไว้" นักบริหารเงิน กล่าว
นักบริหารเงิน ประเมินกรอบการเคลื่อนไหวของเงินบาทวันนี้ไว้ที่ 34.90-35.00 บาท/ดอลลาร์